b'\n_START_ARTICLE_\nStavelot-triptyykki\n_START_PARAGRAPH_\nStavelot-triptyykki on keskiaikainen reklivaario ja kolmiosainen alttarikaappi. Se on valmistettu pyh\xc3\xa4n ristin ymp\xc3\xa4rille ja sen suojaksi. Pyh\xc3\xa4 risti on se risti johon Jeesus ristiinnaulittiin ja se on yksi t\xc3\xa4rkeimmist\xc3\xa4 kristinuskon pyh\xc3\xa4inj\xc3\xa4\xc3\xa4nn\xc3\xb6ksist\xc3\xa4. Maailmassa on useita ristinpalasia joiden v\xc3\xa4itet\xc3\xa4\xc3\xa4n olevan pyh\xc3\xa4st\xc3\xa4 ristist\xc3\xa4. Alttaritaulu on valmistettu noin 1150-luvulla Stavelotin luostarille. Valmistajat olivat Maasin jokilaakson taiteilijoita. Se on emaloitu ja kullattu. Nykyisin alttaritaulu on The Morgan Library & Museumin kokoelmissa New Yorkissa.\n_START_SECTION_\nKuvaus\n_START_PARAGRAPH_\nAlttarikaappi koostuu kolmesta erillisest\xc3\xa4 triptyykist\xc3\xa4. Yhdest\xc3\xa4 isosta jonka sis\xc3\xa4ll\xc3\xa4 on kaksi pienemp\xc3\xa4\xc3\xa4. Uloin triptyykki on 48 cm korkea ja ovet avoinna sen leveys on 66 cm. Keskiosassa on sijoitettuna kaksi sisemp\xc3\xa4\xc3\xa4 triptyykki\xc3\xa4, jossa ylemp\xc3\xa4n\xc3\xa4 on pyh\xc3\xa4 naula eli naula jolla Jeesus ristiinnaulittiin. Alemmassa triptyykiss\xc3\xa4 on palasia pyh\xc3\xa4st\xc3\xa4 ristist\xc3\xa4. Uloimman triptyykin vasemmassa siivess\xc3\xa4 on kuvattu keisari Konstantinus Suuren k\xc3\xa4\xc3\xa4ntyminen kristinuskoon. Oikeassa siivess\xc3\xa4 kuvataan kuinka h\xc3\xa4nen \xc3\xa4itins\xc3\xa4 Helena l\xc3\xb6ysi pyh\xc3\xa4n ristin.\n_START_SECTION_\nVaiheet\n_START_PARAGRAPH_\nUloimman triptyykin valmistivat Maasin jokilaakson taiteilijat. Teos on ilmeisemmin valmistettu samassa ty\xc3\xb6pajassa. Tekij\xc3\xb6iden nimet ovat j\xc3\xa4\xc3\xa4neet tuntemattomiksi. Kaksi sisimm\xc3\xa4ist\xc3\xa4 triptyykki\xc3\xa4 ovat vanhempia ja ne ovat bysanttilaista alkuper\xc3\xa4\xc3\xa4. Stavelotin apotti Wibald (1098\xe2\x80\x931158) matkusti Konstantinopoliin 1154 diplomaattiteht\xc3\xa4v\xc3\xa4ss\xc3\xa4.  On mahdollista, ett\xc3\xa4 h\xc3\xa4n sai pienemm\xc3\xa4t triptyykit matkallaan ja toi ne Stavelotin luostariin, jonka j\xc3\xa4lkeen ulompi alttarikaappi valmistettiin. _NEWLINE_Alttarikaappi oli Stavelotin luostarissa aina Ranskan vallankumoukseen saakka 1792 jolloin Stavelotin viimeinen apotti pakeni Saksaan triptyykki mukanaan. Teos pysyi Saksassa 1910 asti, jolloin se myytiin, Yhdysvaltalaiselle liikemiehelle ja pankkiirille, J. P. Morganille (1837\xe2\x80\x931913) ja h\xc3\xa4n testamenttasi sen kirjastolleen.\n_START_SECTION_\nUloimmat siivet\n_START_PARAGRAPH_\nUloimmissa siiviss\xc3\xa4 on yhteens\xc3\xa4 kuusi py\xc3\xb6re\xc3\xa4\xc3\xa4 kuvaa, kolme kummassakin sivussa. Ne kertovat pyh\xc3\xa4n ristin legendan. Kuvat noudattavat Inventio Sanctae Crucis -teoksessa olevaa juonta.  Kuvat luetaan j\xc3\xa4rjestyksess\xc3\xa4 vasemmalta alhaalta yl\xc3\xb6s ja oikealta alhaalta yl\xc3\xb6s._NEWLINE_Vasemmalla ensimm\xc3\xa4isess\xc3\xa4 kuvassa on kuvattuna Konstantinuksen n\xc3\xa4kem\xc3\xa4 enneuni. Eusebios kirjoitti, ett\xc3\xa4 ennen Mulviuksen sillan taistelua h\xc3\xa4n n\xc3\xa4ki unen, jossa h\xc3\xa4n n\xc3\xa4ki taivaalla punaisen ristin, ja kuuli \xc3\xa4\xc3\xa4nen: \xe2\x80\x9dT\xc3\xa4ss\xc3\xa4 merkiss\xc3\xa4 olet voittava.\xe2\x80\x9d Toisessa kuvassa on Mulviuksen sillan taistelu ja seuraavassa kuvassa Konstantinus kastetaan voiton j\xc3\xa4lkeen. _NEWLINE_Oikealla ensimm\xc3\xa4isess\xc3\xa4 kuvassa Konstantinuksen \xc3\xa4iti neuvottelee ja kyselee juutalaisilta miss\xc3\xa4 risti on. Toisessa kuvassa pyh\xc3\xa4\xc3\xa4 risti\xc3\xa4 kaivetaan haudasta esille.  Kolmannessa kuvassa varmistetaan, ett\xc3\xa4 risti on oikea. Risti on oikea, jos kuollut her\xc3\xa4\xc3\xa4 henkiin.'